Kommissionens forordning (EF) nr. 1168/2002

af 28. juni 2002

om ændring af forordning (EF) nr. 2533/2001 om gennemførelsesbestemmelser for 2002 til toldkontingenterne for oksekødsprodukter med oprindelse i Kroatien, Bosnien-Hercegovina, Den Tidligere Jugoslaviske Republik Makedonien og Forbundsrepublikken Jugoslavien

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2007/2000 af 18. september 2000 om exceptionelle handelsforanstaltninger for lande og territorier, der deltager i eller er knyttet til Den Europæiske Unions stabiliserings- og associeringsproces, samt om ændring af forordning (EF) nr. 2820/98 og ophævelse af forordning (EF) nr. 1763/1999 og (EF) nr. 6/2000(1), senest ændret ved Kommissionens forordning (EF) nr. 2487/2001(2), særlig artikel 4, stk. 2, og artikel 6,

under henvisning til Rådets forordning (EF) nr. 1254/1999 af 17. maj 1999 om den fælles markedsordning for oksekød(3). senest ændret ved Kommissionens forordning (EF) nr. 2345/2001(4), særlig artikel 32, stk. 1,

under henvisning til Rådets forordning (EF) nr. 2248/2001 af 19. november 2001 om visse procedurer for anvendelsen af stabiliserings- og associeringsaftalen mellem De Europæiske Fællesskaber og deres medlemsstater på den ene side og Republikken Kroatien på den anden side samt af interimsaftalen mellem Det Europæiske Fællesskab og Republikken Kroatien(5), særlig artikel 2, og

ud fra følgende betragtninger:

(1) Efter artikel 4, stk. 2, i Kommissionens forordning (EF) nr. 2533/2001(6) kan Kommissionen på visse betingelser revidere listen over de organer, der udsteder ægthedscertifikater. Bestemmelsen bør ændres, så den svarer til bestemmelserne i andre forordninger.

(2) Forbundsrepublikken Jugoslavien har udpeget det organ, der er beføjet til at udstede ægthedscertifikater. Det pågældende organ bør derfor medtages i bilag V til forordning (EF) nr. 2533/2001.

(3) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Oksekød -

UDSTEDT FØLGENDE FORORDNING:

Artikel 1

I forordning (EF) nr. 2533/2001 foretages følgende ændringer:

1) Artikel 4, stk. 2, affattes således: "2. Kommissionen kan revidere listen i bilag V, når betingelsen i stk. 1, litra a), ikke længere er opfyldt, eller når et udstedende organ ikke opfylder en eller flere af de forpligtelser, der påhviler det, eller når der udpeges et nyt udstedende organ."

2) Bilag V affattes som anført i bilaget til nærværende forordning.

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Artikel 1, nr. 2, anvendes fra den 31. maj 2002.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 28. juni 2002.

På Kommissionens vegne

Franz Fischler

Medlem af Kommissionen

(1) EFT L 240 af 23.9.2000, s. 1.

(2) EFT L 335 af 19.12.2001, s. 9.

(3) EFT L 160 af 26.6.1999, s. 21.

(4) EFT L 315 af 1.12.2001, s. 29.

(5) EFT L 304 af 21.11.2001, s. 1.

(6) EFT L 341 af 22.12.2001, s. 19.

BILAG

"BILAG V

Udstedende organer:

- Republikken Kroatien: "Euroinspekt", Zagreb, Kroatien

- Bosnien-Hercegovina:

- Den Tidligere Jugoslaviske Republik Makedonien:

- Forbundsrepublikken Jugoslavien: "YU Institute for Meat Hygiene and Technology", Kacanskog 13, Belgrade, Yugoslavia."